El Pavelló Pla de l’Arc de Llíria acull a partir de demà el Preolímpic d'handbol femení
18 de març de 2021

Ja està tot llest perquè demà comence el Preolímpic d'handbol femení, que se celebrarà del 19 al 21 de març en el Pavelló Pla de l’Arc de Llíria. 'Las Guerreres' es disputaran un bitllet per als Jocs Olímpics de Tòquio 2021 enfront de les seleccions de l'Argentina i Suècia, amb dues places en joc. El combinat del Senegal va presentar, a última hora, la seua renúncia a participar en el Preolímpic a causa dels problemes que està travessant el país.

El torneig, que finalment es desenvoluparà sense la presència de públic per decisió de la IHF, podrà seguir-se en directe pel canal Teledeporte. Només s'ha permés l'assistència d'una mínima representació institucional i de l'organització. Està previst que esta mateixa vesprada la RFEBM explique els detalls d'esta decisió en un comunicat.

L'alcalde Manolo Civera ha declarat que “és una pena que al final no puga entrar un mínim de públic com hem intentat fins a última hora, però les circumstàncies actuals manen. Ho sentim molt pel gran nombre d'aficionats i aficionades que no podran disfrutar plenament d'este gran esdeveniment esportiu. No obstant això, tota la ciutadania de Llíria s'ha bolcat amb l'equip espanyol des del primer moment i transmetrà des de la distància tota la seua força a 'Las Guerreras'”.

“Esperem que la situació sanitària millore en els pròxims mesos, perquè durant la celebració del Mundial femení d'handbol al desembre, que tindrà a Llíria com una de les seues seus, el públic puga tornar al Pla de l'Arc i acompanyar a les jugadores participants”, ha indicat el primer edil.

Per part seua, la regidora d'Esports, Vallivana Murgui, ha volgut recalcar “el gran esforç organitzatiu que s'ha realitzat en la localitat per a la preparació del Preolímpic, amb les vistes posades també en el Mundial i en la millora de les nostres instal·lacions esportives”. “Desitgem que este èxit també es trasllade a l'esportiu i la selecció aconseguisca la classificació per als Jocs Olímpics”, ha manifestat.

La selecció espanyola debutarà en el torneig el divendres 19 de març davant Suècia i tancarà la seua participació el diumenge 21 davant l'Argentina.

Horaris dels partits del Preolímpic:

Divendres, 19 de març | España-Suècia (21.00 h.)

Dissabte, 20 de març | Suècia-Argentina (18.15 h.)

Diumenge, 21 de març | Argentina-Espanya (19.30 h.)